|  |  |
| --- | --- |
| |  | | --- | | \_\_\_\_\_\_  (\_\_\_\_/\_\_\_\_)\_\_\_\_\_\_\_\_\_\_ | |

Työ-ja elinkeinoministeriö

lausuntopalvelu.fi

Viite TEM/1561/03.01.01/2017, TEM046:00/2017

HE laiksi sähkömarkkinalain muuttamisesta: Sähkökaupan keskitettyyn tiedonvaihtoon (datahub) liittyvät muutokset

Työ- ja elinkeinoministeriö on pyytänyt lausuntoa otsikossa mainitusta hallituksen esityksestä. Hallituksen esitys sisältää ehdotukset sähkökaupan keskitetyn tiedonvaihdon datahubin perustamisen edellyttämäksi lainsäädännöksi. Esityksen tavoitteena on siirtyä keskitettyyn tiedonvaihtoon sähkön vähittäismarkkinoiden keskeisissä markkinaprosesseissa. Sähkökaupan datahub keräisi kaikki sähkön mittaustiedot keskitetysti yhteen paikkaan, jolloin niiden käsittely helpottuisi ja tehostuisi. Vähittäismarkkinoilla toimivat sähkökaupan osapuolet ja jakeluverkonhaltijat velvoitettaisiin käyttämään keskitettyä tiedonvaihtoyksikköä. Keskitetyllä tiedonvaihtoyksiköllä olisi lakiin perustuva monopoliasema. Sähkön vähittäismarkkinoiden tiedonvaihdossa käsiteltäisiin henkilötietoja ja sähköalan yritysten ja loppukäyttäjien liikesalaisuuksia. Sähkökaupan keskitetyn tiedonvaihdon yksikkö ylläpitäisi henkilörekisteriä.

Väestörekisterikeskukselle säädettäisiin oikeus luovuttaa väestötietojärjestelmästä sähkö-markkinalaissa jakeluverkonhaltijan tai vähittäismyyjän asiakkaan yksilöimistä tai tämän oikeustoimikelpoisuuden toteamista varten tarpeelliset tiedot asiakkaasta.

Esityksessä säädettäisiin loppukäyttäjän ja sähköntuottajan oikeudesta päättää itseään koskevien mittaus- ja kulutustietojen ja sopimustietojen hyödyntämisestä. Lisäksi laissa määriteltäisiin ne tilanteet, joissa verkonhaltijoilla ja sähkömarkkinoiden osapuolilla olisi oikeus luovuttaa hallussaan olevaa loppukäyttäjiin yhdistettävissä olevaa mittaus- ja kulutustietoa ilman loppukäyttäjän suostumusta.

Ympäristöministeriö esittää lausuntonaan seuraavaa.

Ympäristöministeriö pitää esitystä kannatettavana. Datahubin luominen on perusteltua, jotta lainsäädäntöuudistuksen tavoitteisiin voidaan päästä ja älykkäitä sähköverkkoja sekä kysyntäjoustoa edistää. Ympäristöministeriö pitää hyvänä, että esitys tukee erilaisia energiatehokkuus- ja energiansäästötoimenpiteitä sekä kannustaa toimijoita uusien innovaatioiden kehittämiseen. Keskitetty tiedonvaihto on myös kannatettava siitä syystä, ettei siitä aiheudu viranomaisille lisäresurssien tarvetta.

Ympäristöministeriö pitää tärkeänä, että hallituksen esityksessä otettu huomioon toukokuussa 2018 sovellettavaksi tuleva EU:n tietosuoja-asetus (EU) 2016/679. On erittäin olennaista, että henkilötietoja käsitellään huolellisesti ja tietosuojalainsäädännön mukaisesti.

Sähkömarkkinalain muuttamista koskevan lakiehdotuksen 49 a §:n 2 momenttiin liittyvässä kehitysvelvollisuudessa on huomioitu tietoturvan asianmukaisen tason varmistaminen. Ottaen huomioon EU:n tiukentuva tietoturvaa koskeva lainsäädäntö, on tietoturvan varmistamiseen kiinnitettävä erityistä huomiota.

Ympäristöministeriö pitää myös tärkeänä sitä, ettei nyt lausuttavalla lainsäädännöllä heikennetä kiinteistöjen omistajien mahdollisuutta tuottaa uusiutuvaa energiaa yhteisillä laitteistoilla yhden tai useamman kiinteistön alueella ja käyttää sitä omissa kiinteistöissään sisäisen verkon kautta jaettuna, riippumatta kiinteistöjen omistussuhteista. Sähkömarkkinalain 75 a §:n yksityiskohtaisen perustelujen toisen kappaleen viimeistä lausetta ehdotetaan täydennettäväksi seuraavasti: Velvollisuus ei myöskään koskisi sähkön toimittajaa, joka toimittaa sähköä loppukäyttäjille sellaisen kiinteistön tai sitä vastaavan kiinteistöryhmän sisäisen sähköverkon kautta, joka ei kuulu luvanvaraisen sähköverkkotoiminnan piiriin, *esimerkiksi tilanteissa, joissa useampi eri tahon omistama kiinteistö hyödyntää yhden tai useamman kiinteistön alueella olevaa laitteistoa eikä sähköä tuoteta vastikkeellisesti tuottamiseen osallistuville kiinteistöille. Tällainen järjestely voidaan toteuttaa esimerkiksi rasitteena.*

Ylijohtaja Helena Säteri

Lainsäädäntöneuvos Sari Rapinoja

|  |  |
| --- | --- |
|  |  |
|  |  |
| Tiedoksi | YM kirjaamo |